感懷
作者：鄭獬
朝代：宋

paragraphs: 北風哭夜星辰寒，竹籬敲戛鳴琅玕。
老蟾瘦噤失光采，天地凍合魚龍乾。
嘅然憶歸幾千里，長江大山交屈蟠。
湘水東去注不極，我心夜夜如鳴湍。
弟兄起居諒歡適，高堂綵衣翩翻翻。
嗟我摧頹落蒼海，兩腋恨無雙飛翰。
遠方就學何所得，數年短髮才勝冠。
何時拂袖得歸去，春風笑滿南陔蘭。